РЕГЛАМЕНТ ЗА ИЗПЪЛНЕНИЕ (ЕС) № 758/2011 НА КОМИСИЯТА
от 1 август 2011 година
за изменение на Регламент (ЕС) № 1291/2009 относно избора на отчетни стопанства с цел определяне на доходите на земеделските стопанства
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1217/2009 на Съвета от 30 ноември 2009 г. относно създаване на система за събиране на счетоводна информация за доходите и икономическата дейност на земеделските стопанства в Европейската общност (1), и по-специално член 5, параграф 4 от него,
като има предвид, че:
(1)
В член 2 от Регламент (ЕС) № 1291/2009 на Комисията от 18 декември 2009 г. относно избора на отчетни стопанства с цел определяне на доходите на земеделските стопанства (2) се определя прагът за икономическия размер на стопанствата за отчетната 2010 година и за следващите отчетни години.
(2)
Структурната промяна в Ирландия доведе до намаляване броя на най-малките стопанства и техния принос към съвкупната земеделска продукция, като по този начин отпадна необходимостта да бъдат използвани, за да може наблюдението да обхване най-значимата част от земеделската дейност.
(3)
В случая с Франция структурата на земеделския сектор в районите Guadeloupe, Martinique и La Réunion не се отразява от прага, приложим към Франция като цяло.
(4)
Следователно в случая с Ирландия е препоръчително прагът да се увеличи на 8 000 EUR, а в случая с Франция прагът за районите Guadeloupe, Martinique и La Réunion следва да бъде определен на 15 000 EUR.
(5)
В приложението към Регламент (ЕС) № 1291/2009 общият брой на отчетните стопанства за Ирландия бе установен на 1 300. Той не е променян от 1982 г. независимо от намаляването на броя на стопанствата в Ирландия и увеличаването на средния им размер. Поради това следва да бъде постигната задоволителна представителност въз основа на по-малка от сегашната извадка.
(6)
В случая с Франция добавянето на новите райони Guadeloupe, Martinique и La Réunion следва да бъде отразено и броят на отчетните стопанства във всеки френски район следва да бъде коригиран на нива, които осигуряват задоволителна представителност на извадката.
(7)
В случая с Унгария е необходимо да се отрази намаляването на броя на районите.
(8)
Поради това Регламент (ЕС) № 1291/2009 следва да бъде съответно изменен.
(9)
Мерките, предвидени в настоящия регламент, са в съответствие със становището на Комитета на Общността за системата за земеделска счетоводна информация,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕС) № 1291/2009 се изменя, както следва:
1.
Член 2 се изменя, както следва:
а)
тирето, което се отнася за Ирландия, се заменя със следния текст:
„-
Ирландия: 8 000 EUR“;
б)
тирето, което се отнася за Франция, се заменя със следния текст:
„-
Франция (с изключение на Guadeloupe, Martinique и La Réunion): 25 000 EUR
-
Франция (само Guadeloupe, Martinique и La Réunion): 15 000 EUR“.
2.
Приложението се изменя в съответствие с приложението към настоящия регламент.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Той се прилага от 2012 отчетна година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 1 август 2011 година.